長安二月二十二日雪十韵
作者：强至
朝代：宋

paragraphs: 曉白乾坤靜，寒消氣候侵。
麥滋堆壠疾，花沒聚枝深。
浩蕩中春尾，昭蘇庶彙清。
函關雙粉蝶，繡嶺一瑶林。
鶴冷驚幽夢，鶑愁閟好音。
拂衣輕點綴，落酒旋浮沉。
門擁藏高卧，窗明照獨吟。
飄時穿箔罅，積處值樓陰。
南客增蕭索，東風助浸淫。
年來交態淺，乘興欲誰尋。